**Allan Ahlberg** (født 5. juni 1938 i Croydon) var en britisk barnebokforfatter. Han samarbeidet særlig med kona Janet Ahlberg om flere populære bøker; han skrev teksten, og hun illustrerte. Sammen laget de blant annet to bøker som hun mottok Kate Greenaway-medaljen for illustrasjonene til: *Each Peach Pear Plum* i 1978 og for *The Jolly Christmas Postman* i 1991

Han ble født utenfor ekteskap, og vokste opp hos en fosterfamilie i arbeiderklassen, med få boklige impulser. Han tok lærerutdanning i Sunderland. Her møtte han den seks år yngre Janet Hall, og de giftet seg i 1969. Mens han arbeidet som lærer i ti år før han begynte som forfatter, arbeidet hun som designer og illustratør. De fikk datteren Jessica i 1980. Janet døde av kreft i 1994, bare 50 år gammel. Han giftet seg senere med sin forlagsredaktør Vanessa Clarke.

Janet utfordret ektemannen til å skrive tekster for henne, og deres første bøker var de fem bøkene om *Brick Street Boys* (1975). Bøkene handler om en guttegjeng fra en barneskole i indre London, med utgangspunkt i hans lærererfaringer. Paret laget bøker for flere aldersgrupper, fra pekebøker til fortellinger for eldre barn. Den prisvinnende *Each Peach Pear Plum* (1978) er en letebok, med *Mother Goose* og andre kjente barneversfigurer gjemt i illustasjonene. Deres mestselgende bok er *The Jolly Postman*, som er trykket i mer enn 6 millioner eksemplarer (pr 2006). Billedboka viser en postmann på sin rute, mens han leverer brev til kjente personer fra andre eventyr. Brevene ligger i konvolutter; de kan tas ut og leses. Boka hadde to oppfølgere: *The Jolly Christmas Postman* (1991) og *The Jolly Pocket Postman* (1995).

De laget *Peepo!* (1981), hvor de skildret hans barndom, og *The Baby's Catalogue* (1982), hvor de skildret sitt eget familieliv, med datteren Jessica (født 1980).

Allan Ahlberg har laget om lag 150 barnebøker; 37 sammen med Janet, og flere med andre illustratører. I 2004 begynte han å samarbeide med datteren Jessica, som arbeider som illustratør. De laget to bøker sammen i 2004, og har laget flere siden.

Referanser
----------

1. ↑   RKDartists, «Allan Ahlberg», RKD kunstner-ID 128572[Hentet fra Wikidata]
2. 1 2   web.archive.org[Hentet fra Wikidata]
3. ↑   Internet Speculative Fiction Database, ISFDB forfatter-ID 28450, besøkt 9. oktober 2017[Hentet fra Wikidata]
4. ↑   rkd.nl, besøkt 22. august 2017[Hentet fra Wikidata]
5. ↑  Puffin Books, author page Arkivert 6. august 2013 hos Wayback Machine.
6. ↑  guardian.co.uk Interview: Allan Ahlberg; 24.6.2006
7. ↑  poetryarchive.org Arkivert 29. juni 2013 hos Wayback Machine.
8. ↑  carnegiegreenaway.org.uk Each Peach Pear Plum Arkivert 6. januar 2013 hos Wayback Machine.
9. ↑  carnegiegreenaway.org.uk The Jolly Christmas Postman Arkivert 29. januar 2013 hos Wayback Machine.
10. ↑  Julia Eccleshare. *Beatrix Potter to Harry Potter, portraits of children’s writers*. National Portrait gallery, 2002. ISBN 1-85514-342-9
11. ↑  Allan Ahlberg talks about writing The Jolly Postman; scottishbooktrust.com
12. ↑  
"Interview: Allan and Jessica Ahlberg". *The Sydney Morning Herald*, 20. august 2011.

|  |  |
| --- | --- |
| Oppslagsverk/autoritetsdata | Deutsche Biographie **·** BIBSYS **·** VIAF **·** GND **·** LCCN **·** ISNI **·** BNF **·** BNF (data) **·** LIBRIS **·** SUDOC **·** ULAN **·** NLA **·** NDL **·** NKC **·** BNE **·** CiNii **·** BBC Things
 |